**ליטל סיזרס ארנה** (באנגלית: **Little Caesars Arena**) היא זירה רב-תכליתית במרכז דטרויט, מישיגן המשמשת כאולמן הביתי של קבוצת הכדורסל דטרויט פיסטונס מה-NBA וקבוצת ההוקי קרח דטרויט רד וינגס מה-NHL.

עיצוב
-----

ליטל סיזרס ארנה עוצב על ידי חברת HOK, וכולל שני מתחמים שונים: הזירה עצמה, בה מתקיימים משחקי הספורט, ומבנים המכילים חנויות קמעונאות, מסעדות, קופות הזירה ומשרדי הרד וינגס. בין הזירה למבנים אלו הוקם גג זכוכית היוצר מעין רחוב מקורה הפתוח כל השנה, ללא קשר לקיום המשחקים. מחוץ לזירה קיימת גם רחבה חיצונית עם צג וידאו גדול.

הזירה בת שמונה הקומות בנויה כקערה, כאשר רצפתה נמצאת 12 מטרים מתחת למפלס הרחוב. לאולם קיבולת ישיבה של 19,515 למשחק הוקי קרח ו-20,332 למשחקי כדורסל, והוא כולל גם מפלס ישיבה תלוי מעל היציעים. החלק החיצוני של מבנה הקערה מסוגל להקרין וידאו, ובתוך הזירה נמצא מתקן האימון של הרד וינגס, המשמש גם כאולם ביתי למספר קבוצות חובבנים.

בנוסף כוללת הזירה לוח תוצאות תלוי במרכזה ששטחו 470 מטר רבוע, ויש בה 45 צגי LED המכסים בסך הכל למעלה מ-1,250 מטרים רבועים עם כ-16.5 מיליון נוריות לד.

היסטוריה
--------

### שמועות והכרזה

קומריקה פארק, מגרשה של קבוצת הבייסבול דטרויט טייגרס מה-MLB, ברקע הפורד פילד, מגרשה של קבוצת הפוטבול דטרויט ליונס מה-NFL. הזירה נבנתה בסמוך לשני האצטדיונים
במאי 2012 דווח כי הרד וינגס שכרו את החברות HKS ו-NBBJ על מנת לעצב אולם חדש עבור הקבוצה במקום ג'ו לואיס ארנה. על פי הדיווחים הזירה תוכננה להיות בבעלות הרשות לפיתוח מרכז העיר (DDA) והקרקע תושכר בחינם לאולימפיה אנטרטיינמנט, חברה בת של חברת ההחזקות Ilitch Holdings, בבעלותה נמצאת הרד וינגס. לאולימפיה תהיה שליטה מבצעית מלאה בזירה, בדומה לזו שהייתה לה בג'ו לואיס ארנה, אך פעולותיה לא יהיו כפופות לחלוקת ההכנסות עם העירייה.

אולימפיה הודיעה רשמית בדצמבר 2012 על כוונתה לפתח רובע חדש במרכז העיר דטרויט שיכלול משרדים, בתי מגורים ו"מרכז אירועים חדש מתקדם ורב-תכליתי" בעלות מוערכת של 650 מיליון דולר, וביוני 2013 הכריזה ה-DDA על מיקומו רובע הבידור החדש. על פי ההערכות 58% מעלויות הקמת הזירה, כ-261 מיליון דולר, היו אמורים להיות ממומנים מכספי מסים. ב-24 ביולי 2013 אישרה הקרן האסטרטגית של מישיגן את בקשת ה-DDA למימון של 650 מיליון דולר.

ב-20 ביולי 2014 חשף כריסטופר איליץ', מנכ"ל איליץ' החזקות, הדמיות של אזור הבידור החדש, שכלל גם את הארנה. הרובע תוכנן לכלול חמש שכונות מגורים, בית מלון, מסעדות וחנויות קמעונאות, וחברת אולימפיה התחייבה לממן את שיפוץ התשתיות באזור כגון תאורת רחוב ומדרכות. הזירה נבנתה ליד קומריקה פארק, מגרשה של קבוצת הבייסבול דטרויט טייגרס מה-MLB, ופורד פילד, מגרשה של קבוצת הפוטבול דטרויט ליונס מה-NFL, ובכך הפכה דטרויט לעיר היחידה בה כל קבוצותיה בארבע הליגות המקצועניות בצפון אמריקה משחקות באותו אזור. בנוסף טען איליץ' כי המתקנים החדשים ייצרו כ-1,000 מקומות עבודה בנוסף לכ-8,300 שיווצרו לתהליך הבנייה, והתחייב כי לפחות 51% ממשרות הבנייה יאוישו בתושבי דטרויט וכי 80% מחומרי הבניין יגיעו מחברות במישיגן.

### בנייה

הזירה בבנייה, יוני 2016
טקס הנחת אבן הפינה נערך באתר הזירה ב-25 בספטמבר 2014, והחפירה בו החלה ב-24 באפריל 2015.

בניית משטח הקרח החלה ב-5 בינואר 2017, ב-16 בפברואר החלו שינויים שונים בבנייה בתוך הזירה על מנת להכיל גם את קבוצת הכדורסל דטרויט פיסטונס.

### מעבר הפיסטונס

פתיחת משחק בין דטרויט פיסטונס לניו יורק ניקס בזירה
באוקטובר 2016 דווח כי קבוצת הכדורסל דטרויט פיסטונס מה-NBA שוקלת לעבור מהפאלאס של אובורן הילס לליטל סיזרס ארנה כבר בעונת 2017/2018, בכפוף לאישור העירייה והליגה, וב-22 בנובמבר הודיע המועדון שיעבור לזירה החל מעונה זו.

ב-20 ביוני 2017 אישרה מועצת העיר דטרויט את המעבר של הפיסטונס לליטל סיזרס ארנה, וב-3 באוגוסט אישר חבר הנאמנים של ה-NBA את המהלך פה אחד, מה שהפך אותו לרשמי. הייתה זו הפעם הראשונה מאז 1974 שכל ארבע קבוצות הספורט של דטרויט שיחקו בגבולות העיר על בסיס קבוע (שכן הפיסטונס שיחקו עד אז באובורן הילס, פרוור של העיר), והפעם הראשונה מאז 1978 שהפיסטונס שיחקו בה.

ב-8 באוקטובר 2017 הקימו חברות אולימפיה, שבבעלותה הזירה, ופאלאס ספורטס, שבבעלותה הפיסטונס, את 313 Presents LLC, מיזם משותף לניהול אירועים באולמות שבבעלות שתי החברות.

### פתיחה

פנים הזירה במשחק הוקי קרח
ליטל סיזרס ארנה נפתח ב-5 בספטמבר 2017, עם טקס גזירת סרט. הרד וינגס שיחקו את משחקם הראשון בזירה במהלך משחקי ההכנה כשניצחו 5–1 את בוסטון ברואינס ב-23 בספטמבר. משחק העונה הסדירה הראשון שלהם באולם היה ב-5 באוקטובר, בו ניצחו 4–2 את מינסוטה ויילד.

הפיסטונס שיחקו את משחקם הראשון באולם ב-4 באוקטובר 2017, בהפסד 108–106 לשארלוט הורנטס במסגרת משחקי ההכנה, אך כעבור שבועיים במשחקם הראשון בליגה בארנה ניצחו את ההורנטס 102–90.

תקציב
-----

התקציב המקורי לבניית הזירה עמד במקור על 450 מיליון דולר אמריקאי, בנוסף ל-200 מיליון דולר נוספים לבניית מתחם הבידור. מתוך 650 מיליוני הדולרים של העלות הכוללת 285 מיליון דולר תוכנו להיות כספים ציבוריים, ו-365 מיליון דולר במימון פרטי. ב-23 במאי 2017 דווח כי עלות הזירה עלתה ל-862.9 מיליון דולר.

הרשות לפיתוח מרכז העיר, שבבעלותה נמצאת הזירה, מחזירה כ-15 מיליון דולר מדי שנה במסי בתי ספר ממלכתיים.

שם
--

גג הזירה עם סמליל ליטל סיזרס
ב-28 באפריל 2016 הודיעה חברת אולימפיה אנטרטיינמנט שהזירה החדשה תקרא Little Caesars Arena, על שם רשת הפיצריות Little Caesars שבבעלות משפחת איליץ'. עוד נחשף כי על גג הזירה יוצג לוגו החברה.

אוהדי הרד וינגס לא ראו את ההחלטה בעין יפה, וחלקם אף ניסחו עצומה בדרישה לקרוא לזירה על שם שחקן הקבוצה לשעבר גורדי האו שמת ב-10 ביוני 2016.

אירועים
-------

### הוקי קרח

בינואר 2018 נערך בזירה לראשונה טורניר ה-Great Lakes Invitational, שהתקיים עד אז בג'ו לואיס ארנה. ה"פרוזן פור" 2020, הפיינל פור של טורניר אליפות המכללות של ה-NCAA בהוקי קרח, תוכנן להתקיים בליטל סיזרס ארנה, אך בוטל בעקבות מגפת הקורונה בארצות הברית.

ב-16 במרץ 2024 קיימה ליגת ההוקי המקצוענית לנשים (PWHL) משחק בזירה בין קבוצות בוסטון ואוטווה. במשחק צפו 13,736 אנשים, שיא כל הזמנים לקהל במשחק הוקי נשים בארצות הברית.

### כדורסל

דטרויט פיסטונס (בכחול) מול ניו יורק ניקס (בלבן), דצמבר 2021
ב-16 בדצמבר 2017 התקיימו בזירה משחקי כדורסל המכללות הראשונים, כשאוניברסיטת מישיגן שיחקה מול אוניברסיטת דטרויט מרסי ואוניברסיטת המדינה של מישיגן שיחקה מול אוניברסיטת אוקלנד.

עד 2019 אירח הליטל סיזרס ארנה את טורניר ההורייזון ליג בכדורסל לגברים ולנשים, ובטורניר אליפות המכללות בכדורסל 2018 אירח את משחקיה של אוניברסיטת דטרויט מרסי בסיבוב הראשון והשני.

משחק הגמר של ליגת הכדורסל 3x3 האמריקאית BIG3 לשנת 2020 תוכנן להתקיים בליטל סיזרס ארנה, אך בוטל בעקבות מגפת הקורונה.

### ענפים אחרים

ליטל סיזרס ארנה במהלך אירוע גיהנום בכלוב של ה-WWE
ב-2 בדצמבר 2017 אירח הליטל סיזרס ארנה את אירוע UFC 218, וב-2022 התקיים בזירה טורניר ההיאבקות של ה-NCAA.

ב-2019 אירחה הזירה את אליפות ארצות הברית בהחלקה אמנותית על הקרח.

ב-8 באוקטובר 2017 אירחה הזירה לראשונה אירוע WWE, גיהנום בכלוב (Hell in a Cell), וב-12 במרץ 2018 אירחה את ה-WWE Raw.

ארגון All Elite Wrestling אירח את האירוע הראשון שלו בליטל סיזרס ארנה ב-29 ביוני 2022.

במהלך השנים התקיימו בזירה הופעות רבות, בין היתר של אד שירן, פול מקרטני, Imagine Dragons, האיגלס, דה ויקנד, Guns N' Roses, ליידי גאגא, ג'יי-זי, אנדראה בוצ'לי, קייטי פרי, לנה דל ריי, דמי לובאטו, ג'סטין טימברלייק, הארי סטיילס, רדיוהד, שאקירה, ברונו מארס, מארון 5, אלטון ג'ון, טראוויס סקוט, שר, קיס, אריאנה גרנדה, פינק, ג'ניפר לופז, סלין דיון, דואה ליפה, רוג'ר ווטרס, קנדריק לאמאר, אריק קלפטון, ברוס ספרינגסטין, מדונה וניקי מינאז'.

קישורים חיצוניים
----------------

* אתר האינטרנט הרשמי של ליטל סיזרס ארנה (באנגלית אמריקאית)

הערות שוליים
------------

1. ↑  There's plenty to eat at Little Caesars Arena, Detroit News, ‏27 באוקטובר 2017
2. 1 2 3  Detroit Rink City: Ilitches' grand plan to supersize the entertainment district, skyscraperpage.com, ‏20 ביולי 2014
3. 1 2 3  Red Wings arena to have gondola seats, outdoor plaza, Gannett Company, ‏4 בנובמבר 2015
4. ↑  More answers to questions about the new Red Wings arena, Crain's Detroit Business, ‏24 בספטמבר 2014
5. ↑  Little Caesars Arena will have world's largest centerhung scoreboard, Detroit Free Press, ‏17 ביולי 2017
6. ↑  Red Wings closer to new arena with pair of architects, SportsBusiness Journal, ‏21 במאי 2012
7. ↑  Detroit firms get 38% of Red Wings arena work, Detroit Free Press, ‏2 בספטמבר 2015
8. ↑  Former city arena negotiators working for Ilitches, Detroit Free Press, ‏12 בפברואר 2016
9. ↑  Ilitch Proposes New 'Events District' In Downtown Detroit, Could Be New Red Wings Home, CBS, ‏4 בדצמבר 2012
10. 1 2  DDA, Red Wings unveil $650 million arena and entertainment complex, Crain's Detroit Business, ‏19 ביוני 2013
11. 1 2  News Hits: Schuette OKs school taxes for new Red Wings arena, Detroit Metro Times, ‏16 בדצמבר 2014
12. ↑  State Agency OKs Bonds For New Red Wings Arena, CBS, ‏24 ביולי 2013
13. 1 2  Ilitches unveil 'bold vision' for arena district, USA Today, ‏20 ביולי 2014
14. 1 2  דטרויט פיסטונס מה-NBA עוברים לבית חדש, באתר כלכליסט, 28 בנובמבר 2016
15. ↑  Construction Begins On New Red Wings Arena, CBS, ‏27 באפריל 2015
16. ↑  Construction begins to build ice surface at Little Caesars Arena, WXYZ, ‏5 בינואר 2017
17. ↑  Little Caesars Arena adds NBA locker room, higher doorways for Pistons, Detroit Free Press, ‏16 בפברואר 2017
18. ↑  Detroit Pistons hammering out 2 key issues for downtown arena move, Detroit Free Press, ‏26 באוקטובר 2016
19. ↑  'The right move': Pistons returning to Detroit, Detroit News, ‏22 בנובמבר 2016
20. ↑  Detroit City Council OKs $34.5M public funding for Pistons move, Detroit Free Press, ‏20 ביוני 2017
21. ↑  NBA board approves Pistons' downtown move, ESPN, ‏3 באוגוסט 2017
22. 1 2  Some good, some bad as Pistons lose in LCA debut, Detroit News, ‏4 באוקטובר 2017
23. ↑  313 Presents: What this Palace-Olympia deal means for metro Detroit entertainment, Detroit Free Press, ‏8 באוקטובר 2017
24. ↑  Red Wings defeat Bruins in first game at Little Caesars Arena, NHL, ‏24 בספטמבר 2017
25. ↑  סיקור המשחק, באתר ESPN
26. ↑  סיקור המשחק, באתר NBA
27. ↑  Cost for Little Caesars Arena increases to $862 million, Detroit Free Press, ‏4 ביוני 2017
28. ↑  Red Wings' new home: Little Caesars Arena, Detroit News, ‏28 באפריל 2016
29. ↑  The Internet is laughing at Little Caesars Arena name, MLive, ‏28 באפריל 2016
30. ↑  Movement grows to rename arena Gordie Howe Arena, פוקס 2, ‏10 ביוני 2016
31. ↑  GLI, "Duel in the D" return to Detroit for next four years, דטרויט רד וינגס, ‏3 בנובמבר 2017
32. 1 2  Little Caesars Arena to host NCAA Frozen Four, wrestling, basketball, Crain's Detroit Business, ‏18 באפריל 2017
33. ↑  NCAA cancels March Madness, Frozen Four, all other championships, Detroit Free Press, ‏12 במרץ 2020
34. ↑    
שגיאות פרמטריות בתבנית:קישור כללי   
פרמטרים [ date ] לא מופיעים בהגדרת התבנית 13,736: New American Professional Women's Hockey Attendance Record Set In Detroit, The Hockey News
35. ↑  No. 2 Michigan State holds off upset-minded Oakland 86-73, ESPN, ‏16 בדצמבר 2017
36. ↑  Motor City 'Sadness': Horizon League pulls plug on hoops tourneys in Detroit, The Detroit News, ‏25 בינואר 2019
37. ↑  Organizers: March Madness a success at Little Caesars Arena, Crain's Detroit Business, ‏19 במרץ 2018
38. ↑  BIG3 championship to be played at Detroit's Little Caesars Arena, MLive, ‏19 בפברואר 2020
39. ↑  Big3 cancels 2020 season, shifts focus to 2021 with fans in stands, ESPN, ‏18 במאי 2020
40. ↑  Little Caesars Arena to host UFC 218 in December, Detroit Free Press, ‏30 ביולי 2017
41. ↑  Detroit to host 2019 U.S. Figure Skating Championships, Detroit News, ‏9 בנובמבר 2017
42. ↑  Hell in a Cell - 1st wrestling event at Little Caesars Arena, Detroit News, ‏9 באוקטובר 2017
43. ↑  Alexa Bliss brings 'Raw' gold to Little Caesars Arena, Detroit News, ‏9 במרץ 2018

| אולמות ליגת ה-NBA |
| --- |
| האזור המזרחי | 

|  |  |
| --- | --- |
| הבית האטלנטי | TD גארדן (בוסטון) • ברקליס סנטר (ברוקלין) • מדיסון סקוור גארדן (ניו יורק) • ולס פארגו סנטר (פילדלפיה) • סקוטיה-בנק ארנה (טורונטו) |
| הבית המרכזי | יונייטד סנטר (שיקגו) • רוקט מורגג' פילדהאוס (קליבלנד) • ליטל סיזרס ארנה (דטרויט) • באנקרס לייף פילדהאוס (אינדיאנפוליס) • פייסרב פורום (מילווקי) |
| הבית הדרום־מזרחי | סטייט פארם ארנה (אטלנטה) • ספקטרום סנטר (שארלוט) • FTX ארנה (מיאמי) • אמוויי סנטר (אורלנדו) • קפיטל ואן ארנה (וושינגטון) |

 |
| האזור המערבי | 

|  |  |
| --- | --- |
| הבית הצפון־מערבי | בול ארנה (דנבר) • טארגט סנטר (מיניאפוליס) • פייקום סנטר (אוקלהומה סיטי) • מודה סנטר (פורטלנד) • ויוינט סמארט הום ארנה (סולט לייק סיטי) |
| הבית הפאסיפי | צ'ייס סנטר (סן פרינסיסקו) • קריפטו.קום ארנה (לוס אנג'לס) • פוטפרינט סנטר (פיניקס) • גולדן ואן סנטר (סקרמנטו) |
| הבית הדרום־מערבי | אמריקן איירליינס סנטר (דאלאס) • טויוטה סנטר (יוסטון) • פדקס פורום (ממפיס) • סמות'י קינג סנטר (ניו אורלינס) • פרוסט בנק סנטר (סן אנטוניו) |

 |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: efcca572-206f-4ca6-b689-2031e5b4db0c

 |